**ЉУДСКА ПРАВА У СРЕДИШТУ РЕАГОВАЊА**

**ТЕМЕ У ФОКУСУ**

**ВАНРЕДНЕ МЕРЕ И КОВИД-19**

**27. април 2020.**

# ВАНРЕДНЕ МЕРЕ И КОВИД-19: СМЕРНИЦЕ

*Ситуација коју је донела пандемија КОВИД-19 налаже да многе државе широм света предузму изузетне мере да би заштитиле здравље и добробит становништва. Чак и у ванредним околностима, ти кораци треба да се заснивају на владавини права.*

*Ванредна овлашћења треба користити у оквиру параметара утврђених међународним правом људских права, а посебно Међународним пактом о грађанским и политичким правима (МПГПП), који уважава чињеницу да државама могу бити потребна додатна овлашћења да би реаговале на изузетне ситуације. Таква овлашћења треба да буду временски ограничена и да се користе привремено с циљем да се што пре поново успостави редовно стање.*

*Чак и без званичног проглашења ванредног стања, државе могу да усвоје изузетне мере за заштиту јавног здравља којима се могу ограничити одређена људска права. Та ограничења морају да испуњавају захтеве законитости, неопходности и сразмерности и да буду недискриминаторна.*

*Суспензија или дерогирање одређених грађанских и политички права је дозвољено само у специфичним ванредним околностима које „угрожавају опстанак нације“. Морају се донети одређене заштитне одредбе, укључујући поштовање неких основних права која се ни у којим околностима не могу суспендовати.*

*Међународни пакт о економским, социјалним и културним правима не садржи одредбу о одступањима. Обавезе државе у вези са основним садржајем права на храну, здравље, становање, социјалну заштиту, воду и хигијену, образовање и адекватан животни стандард остају на снази чак и у ванредним околностима.*

# ОГРАНИЧЕЊА ЉУДСКИХ ПРАВА КАО ПОСЛЕДИЦА ВАНРЕДНИХ МЕРА

Нека права, као што су слобода кретања, слобода изражавања или слобода мирног окупљања могу да подлежу ограничењима из јавноздравствених разлога, чак и ако није проглашено ванредно стање. Та ограничења, међутим, морају да испуњавају следеће захтеве:

* *Законитост.* Ограничења морају да буду „предвиђена законом“. То значи да ограничење мора да буде садржано у општем националном закону који је на снази у време примене тог ограничења. Закон не сме да буде произвољан или неразуман, и мора да буде јасан и доступан јавности.
* *Неопходност.* Ограничење мора да буде *неопходно* за заштиту једног од дозвољених основа наведених у МПГПП, међу којима је и јавно здравље, и мора да представља одговор на неодложну потребу друштва.
* *Сразмерност.* Ограничење мора да буде *сразмерно* интересу о ком је реч, тј. мора да буде одговарајуће за остварење своје заштитне функције; осим тога, мора да буде најмање интрузивна опција међу опцијама помоћу којих се може остварити жељени резултат.
* *Недискриминација.* Ниједно ограничење не сме да дискриминише супротно одредбама међународног права људских права.
* Сва ограничења треба тумачити стриктно и у корист права у ком је реч. Ниједно ограничење се не сме примењивати произвољно.
* На властима је обавеза да оправдају ограничења права.

# ВАНРЕДНО СТАЊЕ

* Ванредно стање је посебно уређено правом људских права. Иако је дерогирање или суспензија одређених права дозвољено кад се прогласи ванредно стање, мере којима се суспендују права треба избегавати у случају када се ситуација може адекватно решити успостављањем сразмерних ограничења одређених права на гореописани начин.
* Ако је потребно одступити од обавеза државе у погледу људских права да би се спречило ширење КОВИД-19, све предузете мере треба да буду сразмерне и ограничене на оно што је стриктно неопходно због захтева које намеће јавноздравствена ситуација. Овај захтев се односи на трајање, географски обухват и материјални основ ванредног стања.
* Сходно томе, прописи и мере у оквиру ванредног стања треба:
	+ да буду стриктно привремени по свом опсегу;
	+ да буду што је могуће мање интрузивни да би се остварили утврђени јавноздравствени циљеви;
	+ да садрже заштитне одредбе попут одредаба о престанку важења или преиспитивању, да би се обезбедио повратак на примену редовних закона чим ванредне околности престану.
* Нека права, као што су право на живот, забрана тортуре и начело законитости у кривичном праву,[[1]](#footnote-1) не могу се дерогирати чак ни за време ванредног стања и остају на снази у свим ситуацијама. Судови опште надлежности треба и даље да имају надлежност за поступке због кршења права која се не могу дерогирати.
* Државе треба да предузму мере да спрече кршење људских права и злоупотребе у вези са ванредним стањем од стране државних и недржавних актера. Наводе о таквим кршењима и злоупотребама треба без одлагања истражити да би се кршење односно злоупотреба зауставили, учиниоци привели правди, а жртвама пружила заштита и делотворна правна средства.
* Начела законитости и владавине права захтевају да се за време ванредног стања поштују основни захтеви за правично суђење. Само суд може да суди лицу за кривично дело и да га осуди. Мора се поштовати претпоставка невиности.
* Проглашење ванредног стања на основу епидемије КОВИД-19 не треба користити као основу за нападе на одређене појединце/ке или групе, укључујући мањине. Предузете мере не смеју да укључују забрањену дискриминацију по било ком основу, укључујући расу, боју коже, пол, сексуалну оријентацију и родни идентитет, инвалидитет, језик, вероисповест, политичко или друго уверење, национално или социјално порекло, имовину, рођење или други статус.
* Државе треба да обезбеде благовремене и делотворне мере да подрже уживање основних економских и социјалних права људи погођених ванредним ограничењима, укључујући подршку за запошљавање и стицање егзистенције, становање, храну, образовање, социјалну заштиту и здравље, да би они могли да се придржавају ванредних мера.
* Да би проглашење ванредног стања било законито, оно мора бити проглашено јавно и званичним путем. Званично проглашење је неопходно да би се поштовала начела законитости и владавине права. Проглашење мора да буде у складу са одговарајућим уставним одредбама и другим одредбама домаћег права које уређују то проглашење и вршење ванредних овлашћења. Осим тога, државе чланице Међународног пакта о грађанским и политичким правима су обавезне да обавесте генералног секретара УН у складу са чланом 4. став 3. Пакта.
* Државе морају да информишу становништво на које се ванредно стање односи о тачном материјалном опсегу и територијалном и временском важењу ванредног стања и мера повезаних с њим. О прописима и мерама у вези са ванредним стањем треба брзо саопштити довољно информација на свим званичним језицима државе, као и на што више других језика који се широко користе у земљи, и на приступачан начин тако да шира јавност буде упозната са новим законским правилима и да може да се понаша у складу са њима.
* Ванредно стање треба да се руководи начелима људских права, укључујући транспарентност. Ванредно стање не треба користити ни у једну другу сврху осим за одговор на јавну потребу ради које је и уведено – у овом случају за реаговање на пандемију КОВИД-19. Не треба га користити за гушење гласова који изражавају неслагање. Транспарентност и право на информисање за време ванредног стања налажу да се штити слобода медија, јер новинарство врши изузетно важну функцију у ванредним околностима.
* Надзор над вршењем ванредних овлашћења је неопходан да би се афирмисала демократија и владавина права. Ванредне мере, укључујући дерогирање или суспендовање одређених права, треба да подлежу периодичном и независном преиспитивању од стране законодавног тела. Сви прописи донети у ванредном стању треба да буду подвргнути одговарајућој законодавној контроли. Осим тога, треба да постоји и сврсисходна судска контрола изузетних мера или ванредног стања да би се обезбедила њихова усаглашеност са горенаведеним ограничењима.

Више смерница о ванредном стању налази се у [Општем коментару бр. 29](https://tbinternet.ohchr.org/_layouts/15/treatybodyexternal/Download.aspx?symbolno=CCPR/C/21/Rev.1/Add.11&Lang=en) Комитета за људска права и

ЧЛАН 4. МЕЂУНАРОДНОГ ПАКТА О ГРАЂАНСКИМ И ПОЛИТИЧКИМ ПРАВИМА

1. У случају да изузетна општа опасност угрози опстанак нације и да је то објављено службеним актом, државе чланице овог пакта могу да предузму, у оном строгом обиму у којем то стање захтева, мере које одступају од обавеза предвиђених овим пактом, под условом да те мере не буду у несагласности са осталим обавезама које им намеће међународно право и да немају за последицу дискриминацију засновану само на раси, боји, полу, језику, вери или социјалном пореклу.
2. Претходна одредба не допушта никакво одступање од чл. 6, 7, 8. (тач. 1. и 2), 11, 15, 16. И 18. овог пакта.
3. Државе чланице овог пакта које се користе правом одступања морају одмах да преко генералног секретара Уједињених нација, саопште осталим државама чланицама одредбе од којих су одступиле, као и разлоге овог одступања. Оне ће истим путем поново обавестити о томе када буду престале са овим одступањима.

Принципима из Сиракузе о ограничавању и одступању од одредаба Међународног пакта о грађанским и политичким правима.

**КАЗНЕ ЗА КРШЕЊЕ ВАНРЕДНИХ МЕРА**

* Државе морају да спроводе све изузетне мере хумано, уз поштовање начела сразмерности приликом изрицања казни за кршење и да обезбеде да се казне не изричу произвољно или дискриминаторно. На пример, особе са инвалидитетом или жртве насиља у породици не треба да буду кажњене ако прекрше ванредне мере у вези са КОВИД-19 да би се заштитиле.
* Државе треба да лишавају лица слободе само као крајњу меру, у складу са основима који су утврђени законом, и уз одговарајуће процесне гаранције. Лишење слободе мора да буде примерено, неопходно и сразмерно у датим околностима, чак и у ванредном стању.
* Када процењују да ли је примерено лишити некога слободе, државе треба да обрате посебну пажњу на јавноздравствене импликације претрпаности установа у којима су лица лишена слободе и на посебне ризике по лица лишена слободе који су последица КОВИД-19.
* Новчане казне треба да буду у складу са тежином учињеног преступа. Приликом одмеравања одговарајућег износа новчане казне, треба узети у обзир личне прилике, укључујући и родно специфичне ефекте. То је од посебног значаја за незапослена лица или лица која не остварују приход због ванредних мера.
* Мере за регулисање дезинформација о КОВИД-19 треба пажљиво осмислити, јер могу да доведу до цензуре непопуларних или мањинских мишљења. Треба избегавати кривичне казне за преступе у вези са информацијама. Државе треба да примене мање интрузивна средства за борбу против ширења дезинформација, као што су поспешивање независне провере података, едукације и медијске писмености. Неопходно је да владе и интернет компаније саме, као прва инстанца, реагују на проблем дезинформација тако што ће пружати јасне, поуздане информације засноване на чињеницама.

Више смерница о праву на слободу и безбедност личности налази се у [Општем коментару бр. 35](https://tbinternet.ohchr.org/_layouts/15/treatybodyexternal/Download.aspx?symbolno=CCPR/C/GC/35&Lang=en) Комитета за људска права.

# ОРГАНИ УНУТРАШЊИХ ПОСЛОВА И ВАНРЕДНЕ МЕРЕ

* Службеници органа унутрашњих послова могу да употребљавају силу само када је то стриктно неопходно, у мери која је потребна за извршење њихових дужности, и када су се мање штетне мере јасно показале као неделотворне.
* Операције унутрашњих послова, између осталог и кад се спроводе за време важења изузетних мера или ванредног стања, треба да буду у складу са одговарајућим међународним нормама и стандардима, укључујући Кодекс понашања службеника органа унутрашњих послова, Основна начела употребе силе и ватреног оружја од стране службеника органа унутрашњих послова и Смернице УН о употреби мање смртоносног оружја од стране органа унутрашњих послова са аспекта људских права.
* Као опште правило, војска не треба да врши функције полиције. Изузетне ситуације, међутим, могу да захтевају да се војска употреби у контексту унутрашњих послова током ограниченог периода и у посебно дефинисаним околностима.
* Кад год припадници војних снага врше функције органа унутрашњих послова, треба да буду подређени цивилним властима и одговорни у складу са цивилним законима. Они при томе подлежу стандардима који важе за службенике органа унутрашњих послова према међународном праву људских права.
* Сви наводи о кршењу људских права, укључујући злоупотребу овлашћења, произвољно притварање, и сексуално и родно засновано насиље од стране припадника органа унутрашњих послова и војске морају се делотворно и без одлагања истражити, а учиниоци привести правди. То је посебно важно у светлу широких овлашћења која се за време пандемије КОВИД-19 дају припадницима органа унутрашњих послова и војске у многим областима.

Више смерница о употреби силе и понашању службеника органа унутрашњих послова налази се у [Кодексу понашања](https://www.ohchr.org/EN/ProfessionalInterest/Pages/LawEnforcementOfficials.aspx) [службеника органа унутрашњих послова,](https://www.ohchr.org/EN/ProfessionalInterest/Pages/LawEnforcementOfficials.aspx) [Основним начелима употребе силе и ватреног оружја од стране службеника органа унутрашњих послова](https://www.ohchr.org/en/professionalinterest/pages/useofforceandfirearms.aspx) и [Смерницама УН о употреби](https://www.google.com/url?sa=t&rct=j&q&esrc=s&source=web&cd=5&cad=rja&uact=8&ved=2ahUKEwiR0b2Cv7joAhVS06YKHQL9Cj4QFjAEegQIAhAB&url=https://www.ohchr.org/Documents/HRBodies/CCPR/LLW_Guidance.pdf&usg=AOvVaw2y83LcRdoqx) [мање смртоносног оружја од стране органа унутрашњих послова са аспекта људских права.](https://www.google.com/url?sa=t&rct=j&q&esrc=s&source=web&cd=5&cad=rja&uact=8&ved=2ahUKEwiR0b2Cv7joAhVS06YKHQL9Cj4QFjAEegQIAhAB&url=https://www.ohchr.org/Documents/HRBodies/CCPR/LLW_Guidance.pdf&usg=AOvVaw2y83LcRdoqx)

1. Комплетан списак права која се не могу дерогирати налази се у члану 4. МПГПП и Општем коментару бр. 29 Комитета за људска права. Могуће је да регионални акти о људским правима предвиђају другачији скуп права која се не могу дерогирати. [↑](#footnote-ref-1)